Peeter Burk

Peeter Burk (sündinud 10. august 1965) on eesti keemik, Tartu Ülikooli keemilise füüsika professor ning Tartu Ülikooli loodus- ja täppisteaduste valdkonna dekaan.

Haridustee ja akadeemiline töö 
Peeter Burk lõpetas 1990. aastal Tartu Ülikooli keemia erialal. 1994. aastal kaitses Burk keemiadoktori kraadi. Oma doktoritöös uuris ta gaasifaasiliste hape-alusreaktsioone.

Õpingute ajal ehk aastatel 1993–1994 töötas ta keemia osakonnas keemikuna. 1994. aastal töötas Burk Tartu Ülikoolis analüütilise keemia lektorina ning kuni seejärel kuni 2003. aastani analüütilise keemia dotsendina. 2003. aastal valiti Burk keemilise füüsika professoriks. 2004–2007 oli Burk Tartu Ülikooli füüsika-keemiateaduskonna dekaan ning 2008–2016 loodus- ja tehnoloogiateaduskonna dekaan. Ta oli LOTE ehk loodus- ja täppisteaduste valdkonna loomise juures, kui Tartu Ülikoolis viidi läbi struktuurimuudatusi, ning alates 1. jaanuarist 2016 on Burk Tartu Ülikooli esimene loodus- ja täppisteaduste valdkonna dekaan.

Burk on end täiendanud Hispaanias, Prantsusmaal ja Saksamaal. 1998. aastal pälvis ta Alexander von Humboldti nimelise stipendiumi ning töötas Saksamaal Erlagen-Nürnbergi Ülikoolis orgaanilise keemia instituudis. Aastatel 1998, 2012 ja 2016 oli Burk külalisprofessor Prantsusmaal Nice'i ülikoolis.

Peeter Burk oli 2005–2014 Eesti Keemiaseltsi asepresident ning 2009–2018 KBFI (Keemilise ja Bioloogilise Füüsika Instituut) teadusnõukogu liige. Ta on olnud ka paljude ekspertkomisjonide, hindamiskogude ja rahvusvaheliste teadusürituste korralduskomiteede liige.

Teadustöö ja uurimisvaldkonnad 
Peeter Burk on teadustöödes keskendunud järgmistele teemadele:

 kvantkeemia ja selle rakendused keemiliste protsesside modelleerimisel
 keto-enoolsed tasakaalud
 happe-aluse tasakaalud
 metalliühendite moodustumine
 solvendiefektide kvantkeemiline modelleerimine
 fotoelektronspektrite kirjeldamine
 tseoliitide struktuur
 ülihapete ja ülialuste keemia küsimused
 metallorgaanilised nuustikkud, mida kasutatakse eri gaaside ja ühendite salvestamiseks

Publikatsioonid 
Burk on rohkem kui 120 teadusliku publikatsiooni autor.

Ta toimetanud kõrgkooliõpiku ,,Keemia alused”, mis ilmus eesti keelde tõlgituna 2013. aastal.

Tartu Ülikoolis õpetatavad kursused

Keemia alused 
Kursusel antakse ülevaade keemia põhimõistetest ning oskus luua keemia põhiprintsiipide, teooriate, eksperimentide ja igapäevase elu vahel seoseid.

Kaasaegse orgaanilise keemia meetodid 
Kursusel käsitletakse orgaanilise keemia meetodeid ning nende kasutamist, tähtsamaid aineklasse, aineklasside üleminekuid ja nende põhilisi reaktsioone, kaitsvate rühmade keemiat, arvutikeemia assisteeritud orgaanilist sünteesi, retrosünteesi, metallorgaanilisi meetodeid, faasiülekande katalüüsi, fotokeemiat, elektrokeemilist sünteesi ja mittekonventsionaalsed meetodeid.

Biomolekulaarne katalüüs ja signaaliülekanne 
Kursuse eesmärk on anda bakalaureusetudengitele teadmised rakusiseste signaaliradade toimimise printsiipidest, nende radade komponentidest ja mehhanismidest. Samuti tutvustatakse ensüümide mehhanismi ja selle uurimiseks vajalikke kineetilisi meetodeid, valkude struktuuri ja nende uurimise meetodeid ning praktilist kogemust valkude struktuuri modelleerimisel. Lisaks käsitletakse prokarüootsete rakkude signaaliradu, valgusünteesi ning antibiootikumide toime- ja resistentsuse mehhanisme.

Solvendiefektid keemias 
Magistri- ja doktoriõppesse kuuluv süvakursus on vedelike ehitusest molekulaartasandil, osakestevahelistest vastasmõjudest, nende modelleerimisest ja uurimismeetoditest.

Laboratoorsed projektid 
Kursusel antakse tudengitele võimalus proovida kätt teadustöös, mille käigus tutvustatakse keemia, bioinseneeria, geenitehnoloogia ja robootika valdkonna teadustöö olemust. Sealhulgas tehakse sissejuhatus teaduslikku protsessi, õpetatakse kriitilisemalt analüüsima eksperimentaalset teadusajakirjandust ning harjutatakse tulemuste analüüsi ja esitamist. Kursusel õpetatav võiks bakalaureusetudengile kasuks tulla töö otsimisel peale ülikooli lõpetamist.

Teaduspreemiad ja tunnustused 
1997. aastal pälvis Peeter Burk Eesti Vabariigi riikliku teaduspreemia keemia ja molekulaarbioloogia alal.

Viited

Eesti keemikud
Tartu Ülikooli loodus- ja täppisteaduste valdkonna professorid
Tartu Ülikooli füüsika-keemiateaduskonna vilistlased
Sündinud 1965

Välislingid